sv. Kvirin

Bio je biskup u Sisciji, današnji [Sisak](https://hr.wikipedia.org/wiki/Sisak). Za vrijeme progona [cara](https://hr.wikipedia.org/wiki/Car) [Dioklecijana](https://hr.wikipedia.org/wiki/Dioklecijan) i podcara Galerija, sklonio se iz Siscije, ali je uskoro uhićen i odveden u Sabarij, današnji Sambotel u Mađarskoj, gdje ga je namjesnik Amnecij, pokušao nagovoriti da se odrekne svoje [kršćanske](https://hr.wikipedia.org/wiki/Kr%C5%A1%C4%87anstvo) vjere. Kada je Kvirin odlučno odbio, namjesnik ga je osudio na [smrt](https://hr.wikipedia.org/wiki/Smrt). Vezali su mu mlinski kamen o vrat i s mosta ga bacili u rijeku Sibaris (mađ. grad Đunđuš). Tada se dogodilo čudo. Biskup je ostao na [vodi](https://hr.wikipedia.org/wiki/Voda) i hrabrio svoje vjernike da se ne boje. Rekao im je: "Sad tek u pravom smislu izvršavam svoju [svećeničku](https://hr.wikipedia.org/wiki/Sve%C4%87enik) službu, kad ću samoga sebe prinijeti za žrtvu [Bogu](https://hr.wikipedia.org/wiki/Bog)." Pomolio se i onda potonuo. Kršćani su pronašli njegovo [tijelo](https://hr.wikipedia.org/wiki/Tijelo) i časno ga pokopali. Za vrijeme provale [Huna](https://hr.wikipedia.org/wiki/Huni), kršćani su preko [Zadra](https://hr.wikipedia.org/wiki/Zadar) i [Ancone](https://hr.wikipedia.org/wiki/Ancona), prenijeli njegove relikvije u [Rim](https://hr.wikipedia.org/wiki/Rim), u [katakombe](https://hr.wikipedia.org/wiki/Katakombe) uz crkvu [sv. Sebastijana](https://hr.wikipedia.org/wiki/Sveti_Sebastijan). Godine [1140.](https://hr.wikipedia.org/wiki/1140.) prenesene su u crkvu [Majke Božje](https://hr.wikipedia.org/wiki/Sveta_Marija) preko [Tibera](https://hr.wikipedia.org/wiki/Tiber), gdje su i danas. Kasnije je nad grobom sagrađena [bazilika](https://hr.wikipedia.org/wiki/Bazilika). Blagdan mu se obilježava [4. lipnja](https://hr.wikipedia.org/wiki/4._lipnja).